## El Centre del Carme projecta el cicle ‘Cinema i jardí’ per a commemorar la capitalitat de València com a ciutat verda europea 2024

*** El 18 d’octubre s’estrena ‘La bellesa captiva. Cicle de cinema i jardí’ en el CCCC
* 'El perro del hortelano’, ‘Retorno a Howard’s End’ o ‘Sólo el cielo lo sabe’ són alguns dels títols del cicle d’entrada gratuïta**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana (CMCV), presenta el cicle ‘Cinema i jardí’, emmarcat en la capitalitat de València com a ciutat verda europea 2024.

El Centre del Carme de Cultura Contemporània (CCCC) de València acull esta nova iniciativa commemorativa, que s’unix a la instal·lació ‘Llegir en verd’, que establia un diàleg entre la falla infantil de l’Ajuntament i el jardí del claustre renaixentista, i a l’exposició ‘La vida secreta de les microalgues’, en exhibició fins al pròxim 21 d’octubre.

Des del 18 d’octubre fins al 20 de desembre, el Centre del Carme convida els cinèfils a gaudir de ‘La bellesa captiva. Cicle de cinema i jardí’, amb la projecció de títols en versió original i d’entrada gratuïta.

El cicle reunix una selecció de pel·lícules que utilitzen el jardí com a recurs narratiu, com a metàfora o com a escenari a on es desenrotlla la història, i convida a reflexionar amb una mirada natural sobre la ciutat i les polítiques mediambientals.

En paraules del programador i gestor cultural del cicle, Ignacio Somovilla, “des del tebi confort de la nostra butaca podem passejar-nos per tots estos jardins i submergir-nos en totes les heterotopies que contínuament ens proporciona el jardí”.

“En ell tot té cabuda perquè, al cap i a la fi, la història de la humanitat és la història dels constants intents de recuperar el paradís, un jardí perdut. Tots estos camins convergixen en un mateix lloc: el jardí com a creació cultural i com a reflex del nostre esperit i del nostre temps”, ha afegit Somovilla.

**Programa cicle ‘Cinema i jardí’**

La Sala Refectori del Centre del Carme es convertix en sala de cinema per a projectar nou pel·lícules en V. O., nacionals i estrangeres, que oferix diferents mirades que usen el jardí i la naturalesa com a mitjà per a contar històries.  
   
Així, el divendres 18 d’octubre, a les 19:00 hores, es projectarà ‘Mon oncle’ (El meu oncle), de Jacques Tati (1958); el divendres, 25 d’octubre, també a les 19:00 hores, el cicle continua a les 19:00 hores amb ‘El perro del hortelano’, de Pilar Miró (1996).

El mes de novembre s’inicia la programació el divendres 8, a les 19:00 hores, amb ‘Rivers and tides (Ríos y mareas)’ de Thomas Riedelsheimer (2001); seguit de ‘Howard’s End (Retorno a Howard’s End)’ de James Ivory (1992) el divendres 22, i ‘Bearn o la casa de las muñecas’, de Jaime Chávarri (1983), que podrà veure’s el 29 de novembre a la mateixa hora.

El mes de desembre les projeccions d’este cicle tindran lloc el 6 de desembre, amb ‘All that heaven allows (Sólo el cielo lo sabe)’ de Douglas Sirk (1955) a les 17:00 hores, i ‘Far from heaven (Lejos del cielo)’ de Todd Haynes (2002).

Així mateix, el dijous 12 de desembre, també a les 19:00 hores, serà el torn de ‘Vatel’, de Roland Joffé (2000). El cicle conclourà el divendres 20 de desembre amb la projecció de ‘Labyrinth (Dentro del laberinto)’, de Jim Henson (1986).

Tota la programació pot consultar-se en la [web del CMCV](https://www.consorcimuseus.gva.es/activitats-actuals/).

Fecha: 12/10/2024